**Stroop-effekten**

**I en artikel fra 1935 gjorde den amerikanske psykolog John Ridley Stroop (1897-1973) rede for et fænomen, som siden er blevet kendt som Stroop-effekten. Artiklen byggede på tre eksperimenter med visuel genkendelse af ord og farver. De to tests nedenunder, som du nu kan prøve, minder meget om to af de eksperimenter Stroop foretog.**

**I hver af de to test skal du læse farverne højt for din makker så hurtigt du kan. Lav en aftale om, at du skal rette de fejl, du laver, hen ad vejen, eller blot læse videre, men gør det samme i hver test. Brug et stopur og se hvor lang tid hver af testene tager.**

**TESTS - STROOP-EFFEKTEN**

**Test 1**

Her skal du sige den farve, ordet henviser til, og ikke den farve, det er skrevet med.

[](http://ibog.psykologiensveje.systime.dk/fileadmin/_processed_/csm_scoop4_93eca36f7c.png)

S**Test 2**

Her skal du sige den farve, ordet er skrevet med og ikke den farve, ordet henviser til.

[](http://ibog.psykologiensveje.systime.dk/fileadmin/_processed_/csm_scoop4_01_6163b6b27c.png)

S

Når du har lavet de to test har du selvfølgelig opdaget, at det tager længst tid at lave den sidste test. Det var det, Stroop opdagede, og som siden er blevet kendt som Stroop-effekten. Det er sværere at sige den farve, et ord er skrevet med, når vi distraheres af, at det henviser til en anden farve, end det er at sige den farve ordet henviser til, når det er skrevet med distraherende farver. Hvorfor er det nu sådan?

Vi kan i første omgang sige, at i begge test udfordres eller distraheres vores selektive opmærksomhed af den inkongruens (mangel på sammenhæng), der er mellem farven på ordet og den farve, ordet henviser til. Vi tvinges derfor til - mere end hvis vi blot havde set farven alene eller ordet alene - bevidst at fokusere vores opmærksomhed og bruge kontrollerede processer og bottom-up processer for at afkode informationerne. Det forklarer imidlertid ikke, hvorfor vi distraheres mest i test 2 og bruger mest tid på den.

Her må vi ty til en anden forklaring, som den amerikanske psykolog James McKeen Cattell (1860-1944) allerede nåede frem til i 1880’erne, da han opdagede, at det tog lidt længere tid at nævne farven på en rød lap, end det gjorde at nævne farven rød, hvis man læste ordet. Han sluttede, at det skyldtes, at læsning er en meget automatiseret proces, hvorimod det kræver en mere viljesorienteret eller kontrolleret proces at nævne navnet på en bestemt farve, man ser. Man kan sige, at det er svært at forhindre eller slukke en meget automatiseret proces som det at læse et ord, man ser. Vi gør det netop automatisk, ikke-bevidst og uden at ville det. Når vi som i test 2 bliver bedt om at gøre rede for farven på ordet, kan vi næsten ikke komme til det for den automatiserede proces, der hele tiden vil læse ordet. Vores succes i testen afhænger derfor af, hvor gode vi er til at fokusere vores opmærksomhed, benyttede kontrollerede processer og overhøre/slukke de automatiserede processer.

Stroop-effekten peger i et bredere perspektiv på, at to eller flere processer, der finder sted samtidig, ofte truer med at forstyrre hinanden, hvis blot en af dem kræver en særlig opmærksomhed. Det er ikke noget problem for den trænede bilist at køre i bil og samtidig tale med sin medpassager. Kommer han imidlertid til en rundkørsel eller er der vejarbejde forude, holder han måske op med at tale for at koncentrere al sin opmærksomhed om de kommende manøvrer. Fænomener som multi-tasking og delt opmærksomhed, der refererer til, at vi er i stand til at lave og være opmærksomme på flere ting på én gang, viser sig meget let at blive forstyrret af den bevidste opmærksomhed, fordi den netop har det bedst med at være koncentreret om en ting ad gangen.

Ole Schultz Larsen, 2008

**Pararbejde:**

1. Stroop-effekten dokumenterer altså, at det kan være svært at slukke for automatiserede processer (her med læsning som et eksempel på en top-down). Tænk tilbage på jeres viden om opmærksomhed og overvej hvilke automatiserede processer, der potentielt kunne forstyrre jeres opmærksomhed ifm. læring og lektielæsning? (Fx trangen til at kigge på en telefon, der lyser op og der må være mere…) Og ikke mindst: Hvilke strategier kan man så bruge til at ”slukke” for de automatiske processer (fx lægge telefonen helt væk), når vi har brug for bevidst at fokusere vores opmærksomhed og benytte kontrollerede processer som i testen ovenfor?
2. Inddrag dagens lektie og giv eksempler på, hvornår I benytter jer af ”top down”-processer? Og hvornår benytter vi os typisk af ”bottom up”-processer?
3. Perspektiverende spørgsmål: Kan vi også bruge vores viden om opmærksomhed og perception i sportens verden mon?

Når I er færdige, kan I gå ind på: <https://livsstil.tv2.dk/2017-05-24-saadan-ser-du-hvilken-app-paa-mobilen-der-stjaeler-al-din-tid>, hvor I også kan teste om I er afhængige af jeres telefon.